CELEX: 32020D1805
Language: fi
Date: 2020-11-27 00:00:00
Title: Komission päätös (EU) 2020/1805, annettu 27 päivänä marraskuuta 2020, päätösten 2014/350/EU ja (EU) 2016/1349 muuttamisesta EU-ympäristömerkin myöntämistä tekstiilituotteile ja jalkineille koskevien ekologisten arviointiperusteiden sekä niihin liittyvien arviointi- ja todentamisvaatimusten voimassaolon pidentämiseksi (tiedoksiannettu numerolla C(2020) 8152) (ETA:n kannalta merkityksellinen teksti)

1.12.2020   
               
               
                  FI
               
               
                  Euroopan unionin virallinen lehti
               
               
                  L 402/89
               
            
         KOMISSION PÄÄTÖS (EU) 2020/1805,
         annettu 27 päivänä marraskuuta 2020,
         päätösten 2014/350/EU ja (EU) 2016/1349 muuttamisesta EU-ympäristömerkin myöntämistä tekstiilituotteile ja jalkineille koskevien ekologisten arviointiperusteiden sekä niihin liittyvien arviointi- ja todentamisvaatimusten voimassaolon pidentämiseksi
         
            
               (tiedoksiannettu numerolla C(2020) 8152)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 (1) ja erityisesti sen 8 artiklan 2 kohdan,
         on kuullut Euroopan unionin ympäristömerkintälautakuntaa,
         sekä katsoo seuraavaa:
         
                     (1)
                  
                  
                     EU-ympäristömerkin myöntämistä tekstiilituotteille koskevien ekologisten arviointiperusteiden sekä niihin liittyvien arviointi- ja todentamisvaatimusten, joista säädetään komission päätöksessä 2014/350/EU (2), voimassaolo päättyy 5 päivänä joulukuuta 2020.
                  
               
                     (2)
                  
                  
                     Komission päätöksessä (EU) 2016/1349 (3) vahvistettujen EU-ympäristömerkin myöntämistä jalkineille koskevien ekologisten arviointiperusteiden sekä niihin liittyvien arviointi- ja todentamisvaatimusten voimassaolo päättyy 5 päivänä elokuuta 2022.
                  
               
                     (3)
                  
                  
                     Kesäkuun 30 päivänä 2017 tehdyn EU-ympäristömerkin toimivuustarkastuksen (4) johtopäätösten mukaisesti komissio ja EU:n ympäristömerkintälautakunta ovat arvioineet kunkin tuoteryhmän tarkoituksenmukaisuutta sekä sen nykyisten ekologisten arviointiperusteiden sekä niihin liittyvien arviointi- ja todentamisvaatimusten tarkoituksenmukaisuutta ja soveltuvuutta ennen voimassaoloajan pidentämisen esittämistä. Päätösten 2014/350/EU ja (EU) 2016/1349 osalta tämä arviointi vahvisti tuoteryhmien sekä niiden nykyisten ekologisten arviointiperusteiden sekä niihin liittyvien arviointi- ja todentamisvaatimusten tarkoituksenmukaisuuden ja soveltuvuuden.
                  
               
                     (4)
                  
                  
                     Lisäksi kesäkuun 30 päivänä 2017 tehdyn EU-ympäristömerkin toimivuustarkastuksen johtopäätösten mukaisesti komissio ehdottaa yhdessä EU:n ympäristömerkintälautakunnan kanssa ratkaisuja, joilla lisättäisiin tuoteryhmien välistä synergiaa ja edistettäisiin EU-ympäristömerkin käyttöä, mukaan luettuna toisiinsa läheisesti liittyvien tuoteryhmien niputtaminen mahdollisuuksien mukaan ja sen varmistaminen, että tarkistamismenettelyn aikana kiinnitetään asianmukaisesti huomiota johdonmukaisuuteen EU:n toimintalinjojen, lainsäädännön ja tieteellisen näytön välillä.
                  
               
                     (5)
                  
                  
                     Jotta edistettäisiin entisestään siirtymistä kiertotalouteen, on EU-ympäristömerkin myöntämistä tekstiilituotteille ja jalkineille koskevia perusteita määrä tarkistaa komission tiedonannon ”Uusi kiertotalouden toimintasuunnitelma: Puhtaamman ja kilpailukykyisemmän Euroopan puolesta” (5) mukaisesti. Sen vuoksi on aiheellista pidentää päätöksissä 2014/350/EU ja (EU) 2016/1349 vahvistettujen EU-ympäristömerkin myöntämisperusteiden voimassaoloa samaan päättymispäivään, jotta komissio voi tarkastella molempia tuoteryhmiä yhdessä ja niputtaa ne yhteen, jos se katsotaan mahdolliseksi.
                  
               
                     (6)
                  
                  
                     Jotta annettaisiin tarvittava aika tarkistusmenettelyn saattamiseksi päätökseen kokonaisuudessaan ja tarjottaisiin luotettavat näkymät, joiden ansiosta nykyiset ja tulevat lisenssinhaltijat voivat jatkaa toimintaansa markkinoilla ja säilyttää EU-ympäristömerkin saaneiden tuotteidensa hyödyt merkistä tällä välin, merkin myöntämistä tekstiilituotteille ja jalkineille koskevien nykyisten perusteiden sekä niihin liittyvien arviointi- ja todentamisvaatimusten voimassaoloa olisi pidennettävä 31 päivään joulukuuta 2025.
                  
               
                     (7)
                  
                  
                     Sen vuoksi päätöksiä 2014/350/EU ja (EU) 2016/1349 olisi muutettava.
                  
               
                     (8)
                  
                  
                     Tässä päätöksessä säädetyt toimenpiteet ovat asetuksen (EY) N:o 66/2010 16 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan päätöksen 2014/350/EU 6 artikla seuraavasti:
            
               
                  ”6 artikla
                  Tuoteryhmään ”tekstiilituotteet” sovellettavat ekologiset arviointiperusteet sekä niihin liittyvät arviointi- ja todentamisvaatimukset ovat voimassa 31 päivään joulukuuta 2025.”
               
            
         
         
            2 artikla
            Korvataan päätöksen (EU) 2016/1349 4 artikla seuraavasti:
            
               
                  ”4 artikla
                  Tuoteryhmään ”jalkineet” sovellettavat ekologiset arviointiperusteet sekä niihin liittyvät arviointi- ja todentamisvaatimukset ovat voimassa 31 päivään joulukuuta 2025.”
               
            
         
         
            3 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 27 päivänä marraskuuta 2020.
            
               
                  Komission puolesta
               
               Virginijus SINKEVIČIUS
               
                  Komission jäsen
               
            
         
         
            (1)  EUVL L 27, 30.1.2010, s. 1.
         
            (2)  Komission päätös 2014/350/EU, annettu 5 päivänä kesäkuuta 2014, ekologisista arviointiperusteista EU-ympäristömerkin myöntämiseksi tekstiilituotteille (EUVL L 174, 13.6.2014, s. 45).
         
            (3)  Komission päätös (EU) 2016/1349, annettu 5 päivänä elokuuta 2016, ekologisista arviointiperusteista EU-ympäristömerkin myöntämiseksi jalkineille (EUVL L 214, 9.8.2016, s. 16).
         
            (4)  Komission kertomus Euroopan parlamentille ja neuvostolle organisaatioiden vapaaehtoisesta osallistumisesta yhteisön ympäristöasioiden hallinta- ja auditointijärjestelmään (EMAS-järjestelmä) 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 1221/2009 ja EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 täytäntöönpanon tarkastelusta (COM(2017) 355 final).
         
            (5)  Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – Uusi kiertotalouden toimintasuunnitelma: Puhtaamman ja kilpailukykyisemmän Euroopan puolesta (COM(2020) 98 final).